Na temelju članka 19a Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 14/20), članka 117. Zakona o socijalnoj skrbi (“Narodne novine”, broj 157/13, 152/14, 99/15, 52/16, 16/17, 130/17, 98/19, 64/20, 133/20, 138/20, 18/22, 46/22 i 119/22), članaka 4. i 9. Zakona o zdravstvenoj zaštiti (“Narodne Novine” broj 100/18, 125/19, 147/20 i 119/22), članka 32. i 33. Zakona o udrugama (“Narodne Novine” broj 74/14, 70/17 i 98/19)članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na . sjednici od 19 . prosinca 2022. godine, donosi

**O D L U K U o**

**Izmjeni i dopuni**

**Programa *Zdravstvene zaštite ipomoći socijalno ugroženim, nemoćnim i***

***drugim osobama Grada Šibenika za 2022. godinu***

1. U Programu zdravstvene zaštite i pomoći socijalno ugroženim, nemoćnim i drugim osobama Grada Šibenika za 2022. godinu („Službeni glasnik Grada Šibenika“, broj 8/21 ), u glavi I. UVODNI DIO stavku 1. iznos: „4.795.000 kuna“, mijenja se u iznos: „4.761.000 kuna“.

* U glavi II. OBLICI POMOĆI točka 2. se briše.
* U istoj glavi podtočki A) iznos: „912.000 kn“ mijenja se u iznos: „950.000 kuna“
* U istoj glavi podtočka D) se briše.
* U stoj glavi podtočka E) postaje podtočka D) a iznos: „360.000 kn“ mijenja se u iznos: „403.000 kn“.
* U istoj glavi podtočka F) postaje podtočka E) a iznos: „1.901.000 kn“ mijenja se u iznos**:** „2.049.500 kuna“.
* U istoj glavi podtočka G) postaje podtočka F) a iznos: 15.000 kn“ mijenja se u iznos:“8.200 kn“.
* U istoj glavi dodaje se nova točka G) koja glasi: „G) Sufinanciranje odgoja i obrazovanja djece s teškoćama u razvoju u Poliklinici za rehabilitaciju slušanja i govora SUVAG. Na temelju sklopljenog sporazuma o sufinanciranju programa odgoja i obrazovanja djece s teškoćama u razvoju između Grada Šibenika i Poliklinike SUVAG koja u okviru svoje djelatnosti organizira i provodi programe odgoja i obrazovanja za djecu predškolske dobi s teškoćama u razvoju, osigurana su sredstva za provođenje 6-satnog programa za jednog korisnika s područja grada Šibenika. Iznos : 8.230 kn.“
* U istoj glavi ukupan iznos za posrednu pomoć:“3.405.000 kuna“ mijenja se u iznos: „3.630.000 kuna“.
* U glavi III. CENTAR ZA PRUŽANJE USLUGA U ZAJEDNICI GRADA ŠIBENIKA iznos: „890.000 kuna“ mijenja se u iznos: „ 901.000 kuna“.

1. Ova Odluka stupa na snagu dan nakon objave u „Službenom glasniku Grada Šibenika.“

KLASA: 550-01/21-01/08

URBROJ: 2182/01-05/1-22-

Šibenik,19. prosinca 2022.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović

Dostaviti:

1.Službeni glasnik Grada Šibenika

2.Ured gradonačelnika - ovdje

3.Upravni odjel za financije - ovdje

4.Upravni odjel za društvene

djelatnosti - ovdje

5.Dokumentacija – ovdje

6. Arhiv – ovdje

**OBRAZLOŽENJE**

Grad Šibenik u svom Proračunu za 2022. godinu za potrebe zdravstvene zaštite, socijalne skrbi i djelatnosti Centra za pomoć u zajednici grada Šibenika predvidio je iznos od 4.795.000 kuna koji će biti realiziran u iznosu od 4.761.000 kuna s promjenama u pojedinim točkama:

Sukladno izmjenama i Zakona o socijalnoj skrbi (N.N. 119/22) predlažu se izmjene Programa socijalne pomoći Grada Šibenika s obrazloženjem:

U glavi II. OBLICI POMOĆI :

* Izravna pomoć: Aktivnost:” Pomoć za podmirenje troškova ogrjeva” se briše iz razloga:

Dosadašnja pomoć za podmirenje troškova ogrjeva koja je bila proračunski planirana kao izravna pomoć, izvor 21 – pomoć iz državnog proračuna, promjenom Zakona o socijalnoj skrbi nije više samostalno pravo nego je dio naknade za troškove stanovanja. Sredstva koja se doznačuju jedinici lokalne samouprave iz državnog proračuna, razdjela Ministarstva rada, mirovinskoga sustava, obitelji i socijalne politike na ime naknade za troškove stanovanja, a sukladno Zakonu o socijalnoj skrbi članku 289. stavku 10., namjenska su sredstva i ne smatraju se tekućom pomoći iz državnog proračuna. U računovodstvenim evidencijama jedinice lokalne samouprave sredstva doznačena iz državnog proračuna na ime naknade za troškove stanovanja nadalje će biti evidentirana zaduženjem računa novčanih sredstava lll Novac u banci i odobrenjem računa obveza 23955 Obveze za naplaćene tuđe prihode, a isplata sredstava krajnjem korisniku se evidentira zatvaranjem računa novčanih sredstava i zatvarenjem računa obveza. Na ime troškova ogrjeva za 2022. godinu resorno Ministarstvo doznačilo je Gradu Šibeniku iznos od 248.850,00 kuna (odgovara broju korisnika zajamčene minimalne naknade koji su se grijali na drva u 2021. godini) a koji je određen temeljem Odluke o kriterijima i mjerilima za financiranje troškova stanovanja te iznosu sredstava za pojedinu jedinicu lokalne samouprave za 2022. godinu.

Nadalje, u Glavi II predlažu se izmjene u okviru Posredne pomoć na aktivnostima:

* podtočka A) “Naknada za podmirenje troškova stanovanja” iznos 912.000 kn mijenja se u iznos 950.000 kn

Novi Zakon o socijalnoj skrbi redefinira naknadu za troškove stanovanja kao naknadu koja obuhvaća sve izvore i načine grijanja, osim električne energije koja će se i nadalje podmirivati iz naknade za ugroženog kupca energenata pa naknada, sukladno izmjenama zakona iz veljače 2022., obuhvaća: najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade. Mijenja se i način izračuna navedene naknade tako da ona sad iznosi minimalno 30% zajamčene minimalne naknade, dok u prethodnom zakonu nije mogla iznositi više od polovine zajamčene minimalne naknade. Dodatno, uvodi se i kriterij stvarnog troška pa se naknada može izračunati i na taj način ako su stvarni troškovi manji od 30% iznosa zajamčene minimalne naknade. Izmjene Zakona o socijalnoj skrbi motivirane su željom smanjenja rizika siromaštva, uključivo i onog energetskog te osiguravanjem iste razine zaštite svim korisnicima zajamčene minimalne naknade. Vlada RH je Odlukom o osnovici za izračun iznosa zajamčene minimalne naknade, koja je na snazi od 26. veljače 2022. godine, podigla osnovicu s 800,00 na 1.000,00 kuna . Shodno tome i iznos naknade za troškove stanovanja se povisuje svim postojećim korisnicima. Naime, pravo na naknadu za troškove stanovanja propisano Zakonom o socijalnoj skrbi je pravo čije ostvarenje mogu tražiti i o kojem trebaju biti upućeni svi korisnici zajamčene minimalne naknade s prebivalištem na području jedinice lokalne samouprave. U tijeku prikupljanja zahtjeva za naknadu za troškove stanovanja koji se odnose na troškove ogrjeva, otvoren je 51 novi postupak priznavanja prava na naknadu za troškove stanovanja. Zbog svega navedenog planirana sredstva se povećavaju na iznos 950.000 kn**.**

* Podtočka D)” Pogrebni troškovi” je aktivnost koja se briše iz programa. Zakonom o zdravstvenoj zaštiti (NN 100/18, 125/19, 147/20 i 119/22) uvodi se nova obveza spram jedinica područne (regionalne samouprave) i to čl. 232. st. 6 i 7.:

Stavak 6 U slučaju nepreuzimanja tijela umrle osobe u roku od 48 sati od nastupa smrti, pokop posmrtnih ostataka umrle osobe obavit će se u suradnji zdravstvene ustanove, nadležnog centra za socijalnu skrb i jedinice područne (regionalne) samouprave odnosno Grada Zagreba nadležne prema mjestu prebivališta umrle osobe.

Stavak 7 Troškove pokopa posmrtnih ostataka umrle osobe iz stavka 6. ovoga članka snosi jedinica područne (regionalne) samouprave odnosno Grad Zagreb, ovisno o mjestu prebivališta umrle osobe.

* Brisanjem podtočke D) Podtočka E) “Pomoć u organiziranju pučke kuhinje, prihvatilišta za žene i djecu žrtve obiteljskog nasilja i Centra za beskućnike pri CARITAS-u šibenske biskupije” postaje podtočka D). U sklopu ove aktivnosti pomoć za prehranu se odobrava nepokretnoj, polupokretnoj ili drugoj socijalno ugroženoj osobi koja nije u mogućnosti sama pripremati obrok hrane (jedan obrok dnevno i to u pravilu ručak). Pomoć obuhvaća i naknadu zaposleniku za rad sa žrtvama obiteljskog nasilja, te financiranje skloništa za beskućnike. ). II izmjenama i dopunama planirana sredstva u iznosu od 360.000 kn kuna mijenjaju se u iznos 403.000 kn. Povećanje se odnosi na sredstva planirana za rad pučke kuhinje sukladno povećanju cijena nabave prehrambenih namirnica u 2022. godini.
* Nadalje, Podtočka F) “ Pomoć roditeljima za novorođeno dijete” postaje Podtočka E) - pomoć koja se dodjeljuje roditeljima s prijavljenim prebivalištema na području grada Šibenika a prema kriterijima iz Odluke o ostvarivanju prava na novčanu pomoć roditeljima za novorođeno dijete (Službeni glasnik Grada Šibenika 2/14 ,8/15 9/18 , 6/20, 8/21 ):

- za prvorođeno dijete u visini od 1.500 kuna, jednokratno

- za drugorođeno dijete u visini od 2.000 kuna , jednokratno

* - za trećerođeno (i više) u visini od 28.000 kuna; koje će biti isplaćene u jednakim godišnjim obrocima tijekom 7 kalendarskih godina, jednom godišnje u mjesecu rođenja djeteta, na osnovi podnesenog zahtjeva roditelja za tu kalendarsku godinu. Ovim II izmjenama i dopunama planirana sredstva u iznosu od 1.901.000 kuna se povećavaju na isnos od 2.049.500 kn sukladno zaprimljenim zahtjevima i planu realizacije do kraja 2022. godine.
* Podtočka G) “Sufinanciranje prijevoza učenika srednjih škola gradske četvrti Zablaće” postaje Podtočka F) U školskoj 2021./2022. godini grad Šibenik je sufinancirao kupnju mjesečne karte za prijevoz učenicima srednjih škola na području Grada Šibenika koji ne ostvaruju pravo na subvenciju države za sufinanciranje prijevoza, a imaju prebivalište na području gradske četvrti Zablaće do iznosa kojim bi se cijena mjesečne karte izjednačila sa cijenom mjesečne karte učenika na području ostalih dijelova naselja Šibenik koji su razvrstani u 1. i 2. prijevozničku zonu. Grad Šibenik iznos sufinanciranja uplaćuje prijevozničkoj tvrtki Autotransport d.d. nakon ispostavljene fakture Gradu Šibeniku i priloga sa popisom učenika koji su kupili mjesečnu kartu. Sukladno izvršenju aktivnosti planirana sredstva se smanjuju i iznose 8.200 kn.
* U Program se dodaje nova Podtočka G) Aktivnost : “Sufinanciranje odgoja i obrazovanja djece s teškoćama u razvoju u Poliklinici za rehabilitaciju slušanja i govora SUVAG– u” okviru navedene aktivnosti a na temelju sklopljenog sporazuma o sufinanciranju programa odgoja i obrazovanja djece s teškoćama u razvoju između Grada Šibenika i Poliklinike SUVAG koja u okviru svoje djelatnosti organizira i provodi programe odgoja i obrazovanja za djecu predškolske dobi s teškoćama u razvoju, planiraju se sredstva za provođenje 6-satnog programa za jednog korisnika s područja grada Šibenika i to u razdoblju od 1. rujna 2022. godine do 31. kolovoza 2023. godine u mjesečnom iznosu od 2.060 kn. Za razdoblje od rujna do prosinca 2022. godine potrebno je osigurati sredstva u iznosu od 8.230 kn.
* U istoj glavi ukupan iznos za posrednu pomoć:“3.405.000 kn“ mijenja se u iznos: „3.630.000 kuna“.
* U glavi IV. CENTAR ZA PRUŽANJE USLUGA U ZAJEDNICI GRADA ŠIBENIKA

Iznos od 890.000 kuna se mijenja u iznos od 901.000 kuna

Centar provodi programe pomoć u kući starijim osobama na području grada Šibenika i šibenskih otoka kojim se pružaju usluge pomoći starijim osobama u obavljanju svakodnevnih životnih aktivnosti neposredno u njihovim kućanstvima, te u prostorijama Centra.

Rebalansom je planirani iznos sredstava od 890.000 kuna potrebno povećati na 901.000 kuna.

Ovim prijedlogom II rebalansa izvršena je preraspodjela unutar proračuna kao i povećanje u ukupnom iznosu od 11.000 kuna. Napominje se da je najveće povećanje nastalo na računima za energiju i za sitni inventar, te auto gume. Planirane stavke unutar pozicija koje nisu do sada realizirale planiraju se izvršiti do kraja godine.